የኮሮና ቫይረስ በጥቂት ወራት ያስመዘገበው ሞት ከ200 ሺህ አለፈ፡፡
ባሕር ዳር፡ ሚያዝያ 18/2012 ዓ.ም (አብመድ) ከቻይና ውኃን በጣት ከሚቆጠሩ ወራት በፊት የተቀሰቀሰው የኮሮና ቫይረስ በፍጥነት ዓለምን አዳርሶና ወደ ሥስት ሚሊዮን የሚጠጉ ሰዎችን ይዞ ከ200 ሺህ በላይ ሕይወት ነጥቋል፡፡በዓማቀፍ ደረጃ በኮሮና ቫይረስ የተያዙ ሰዎች ቁጥር ከ2 ሚሊዮን 921 ሺህ አልፏል፤ ከእነዚህ ውስጥ የ203 ሺህ 289 ሰዎች ሕይወት አልፏል፤ 57 ሺህ 867 ሰዎች ደግሞ ለሕይወታቸው አስጊ በሆነ የጤና ችግር ውስጥ ይገኛሉ፡፡ ከቫይረሱ ያገሙ ከ837 ሺህ በላይ መሆናቸው ደግሞ መልካም ዜና ተብሏል፡፡በአሜሪካ 960 ሺህ 896 ሰዎች በኮሮና ቫይረስ ተይዘው 54 ሺህ 265 ሰዎች ሕይወታቸው አልፏል፤ ሌሎች 15 ሺህ 110 ደግሞ በጽኑ ሕሙማን ደረጃ ይገኛሉ፡፡ ከአሜሪካ በመቀጠል ጣልያን፣ ስፔን፣ ፈረንሳይና አንግሊዝ እያንዳንዳቸው ከ20 ሺህ በላይ ሞት ያስመዘገቡ ሀገራት ሆነው በቅደም ተከተል ተቀምጠዋል፡፡እንደ ቢቢሲ ዘገባ በዚህ ቀውስም ሆነው እንደ አሜሪካ ያሉ ሀገራት ወደ እንቅስቃሴ ለመመለስ እየሞከሩ ነው፡፡ የዓለም ጤና ድርጅት ግን ቀድሞ ወደ መደበኛ እንቅስቀሴ መመለስ በቫይረሱ ግርሻ እንደገና ለመመታት እንደመዘጋጀት መሆኑን እየገለጸ ነው፡፡ ድርጅቱ በአፍሪካ፣ ምሥራቅ አውሮፓ፣ ማዕከላዊና ደቡብ አሜሪካ ወረርሽኙ ገና በመስፋፋት ላይ እንደሚገኝም አስታውቋል፡፡በብዙ የምዕራብ አውሮፓ ሀገራት ወረርሽኑ እየተረጋጋና እየቀነሰ ቢመስልም በአንዳንድ ሀገራት ገና እየጀመረ እንደሆነ የዓለም ጤና ድርጅት ዋና ዳይሬክተር ቴድሮስ አድሃኖም (ዶክተር) ተናግረዋል፡፡ ‘‘በቫይረሱ ክፉኛ ተመትተው መሻሻል ታይቶባቸው የነበሩ ሀገራትም እንደገና ስርጭቱ እያንሠራራባቸው ነው’’ ብለዋል፡፡ ቀድማ ወረርሽኙን በመግታት ስኬታማ የነበረችው ሲንጋፖር አሁን ስርጭቱ አገርሽቶባት የከፋ ችግር ውስጥ እንደምትገኝም ቢቢሲ ዘግቧል፡፡በአብርሃም በዕውቀት